Papersnake/gushiwen huggingface dataset:
寄永平友人
牟融（唐代）

故人千里隔天涯，几度临风动远思。贾谊上书曾伏阙，

仲舒陈策欲匡时。高风落落谁同调，往事悠悠我独悲。

何日归来话畴昔，一樽重叙旧襟期。

朔风猎猎惨寒沙，关月寥寥咽暮笳。放逐一心终去国，

驱驰千里未还家。青蝇点玉原非病，沧海遗珠世所嗟。

直道未容淹屈久，暂劳踪迹寄天涯。
小僧乞其师静悟塔铭一首
苏籀（宋代）

劫火吴宫尽，耆年亦已殂。
勤拳依佛敕，精苦是僧摸。
愿力归兜率，宗风化给孤。
禅心不沦谢，楚些漫招呼。
鸣禽
陆游（宋代）

小径霜泥结冻时，幽人十日废筇枝。
新晴池馆春来早，帘外鸣禽圣得知。
过沈仲说清樾轩
郑元祐（元代）

眷此龙伯国，湖江白漫漫。路出洲渚上，天垂葭苇端。

林树茂清樾，浪花浮碧澜。烟消栋宇出，露下场圃宽。

渔师自绳擉，农老仍衣冠。隐侯有令德，篯铿富清欢。

跫音喜人至，戟手劝客餐。酒行鹤献舞，饮具鱼横盘。

自称礼法野，所贵人情安。江山岁欲暮，风露日以寒。

兰佩香久歇，蒯缑铗空弹。怀君不暂置，于世何所干？

明发当复来，寿杯为子乾。
常州先生以太守入对五首 其五
赵蕃（宋代）

姑苏访虎丘，西庵作清游。能谈著书人，老僧非黑头。

义兴望荆溪，景坡亦前脩。不能乘桴者，沧波没白鸥。
拟青青河畔草
王立道（明代）

夭夭陌上花，纷纷桃与李。迢迢绮楼端，楚楚倡家子。

翩翩翠袖垂，盈盈歌皓齿。新人良足娱，故欢弃如屣。

凉风惊素秋，芳华难久恃。
风梅
李龙高（宋代）

一番摇曳一番空，香在山蹊野径中。
不是老枝藏处密，如何禁得许霜风。
赠释空海歌
胡伯崇（唐代）

说四句，演毗尼，凡夫听者尽归依。天假吾师多伎术，就中草圣最狂逸。

不可得，难再见。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游 其一
刘履芬（清代）

薄雾恋山坳，日在征鸟背。出门一舸浮，峭碧点波碎。

横空见塔尖，如佛影孤髻。逾近烟水阔，舍舟见古寺。

我友汪居士，避俗隐兹地。布被可留客，门巷不嫌隘。

桧雨烧团茶，饫口园官菜。卧听万壑风，足洗胸中秽。
凯旋诗 其五
金幼孜（明代）

金鼓喧阗尽日闻，欢声雷动及军门。六师斩馘知无算，驼马驱来动百群。
又次韵五首 其五
释德洪（宋代）

言语皆为病，全提却物机。更无遮掩处，兀坐笑微微。
丰岁
陆游（宋代）

丰岁欢声动四邻，深秋景气粲如春。羊腔酒担争迎妇，鼍鼓龙船共赛神。

处处喜晴过甲子，家家筑屋趁庚申。老翁欲伴乡闾醉，先办长衫紫领巾。
越中秋思 其二
张宸（清代）

八月江湖起暮寒，青枫浦口角声残。更吹龙笛家家雨，一夜巴陵去住难。
偈颂一百三十三首 其五十三
释居简（宋代）

门对庐山，岸横湓浦。把定要津，鸦飞不渡。
自咏
张镃（宋代）

南湖老子太汗漫，第一生来懒做官。
钱物用多常是解，权门路做不曾鑽。
红裙遣去如僧榻，白发梳来称道冠。
若没祖财教饭饱，定应饿作壁鱼乾。
禅人并化主写真求赞
释正觉（宋代）

山带雪而岁寒，水含月而夜阑。
对机转物，影草探竿。
游刃之牛解，烂柯之局残。
西风雨敛烟云净，北斗脚垂河汉乾。
荆棘
陈子升（明代）

草色如烟偶出寻，参天荆棘晚森森。未曾说剑逢瞋目，乍可虚舟触褊心。

石窦蝙飞遗土气，柳塘蛙怒象雷音。知君捷径南山度，乞放骚人泽畔吟。
令狐相公频示新什，早春南望遐想汉中，因抒
刘禹锡（唐代）

军城临汉水，旌旆起春风。远思见江草，归心看塞鸿。
野花沿古道，新叶映行宫。惟有诗兼酒，朝朝两不同。
东郊
韦应物（唐代）

吏舍跼终年，出郊旷清曙。
杨柳散和风，青山澹吾虑。
依丛适自憩，缘涧还复去。
微雨霭芳原，春鸠鸣何处。
乐幽心屡止，遵事迹犹遽。
终罢斯结庐，慕陶直可庶。
至日早离张村
石介（宋代）

北阙千官集，南山万寿长。
何人距文石，独客踏寒霜。
指冻只尤落，马赢时恐僵。
丰凶卜来岁，犹喜矞云黄。
寄范都厢
林亦之（宋代）

南去封题久不闻，北来数数听寒暄。
联镳太白三千首，击柝长安十二门。
飞观凌空天子国，轻帆半日女儿村。
渊明好趣柴桑近，官职高卑未要论。
蒙恩易镇豫章丐假还乡途中偶成十七首 其十四
吴芾（宋代）

苍崖崛地耸，飞瀑从天下。一岭跨两州，千年无九夏。
石留
赵文（宋代）

江流汤汤，日夜不休。
瞿塘滟澦，屹然不流。
人心人心，反覆难任。
昨日朱丝琴，今日白头吟。
题梨花折枝
朱德润（元代）

玉压帽檐花底春，惜无花下洗妆人。阿娇一掬东风泪，聊仗丹青为写真。
偈颂一百一十七首
释绍昙（宋代）

截流机，分泾渭。
清浊浅深，穷源倒底。
三脚驴子弄蹄行，踏过何曾沾著水。
芝峰家丑外扬，也是碓坊洿米。
低声低声，墙壁有耳。
座满江南客，何须唱鹧鸪。
上岑水岭二首
杨万里（宋代）

天上云泉脚下鸣，玉虹倒挂客心惊。
试教转落峰头石，衮到深溪作麽声。
清湘西山寺无量寿塔
李纲（宋代）

黄花翠竹真如性，大地山河清净身。欲识今时无量寿，不知瞻礼是何人。
垂柳
司马光（宋代）

天意清和二月初，春风不动整如梳。
陶潜宅外时无此，想更萧条不易居。
小斋四花·梅
仇远（元代）

艾纳护春香，横枝偃霜月。
绝怜玉妃面，化作铁汉骨。
寄题何元晋亦乐堂
范浚（宋代）

士生堕尘网，窘若囚飞虫。思牵黄耳不可得，况欲云卧听松风。

何郎可怜人，耻与俗同调。不作穷愁懊恼诗，独抱青山坐长啸。

诛茅结屋傍林塘，石兰露菊秋风香。掉头万事一不顾，仰天白眼倾壶觞。

邈予坐阻窥幽躅，梦到东窗攀绿玉。裁诗寄似堂中人，为楷银钩写高竹。
江南曲八首 其七
刘希夷（唐代）

北堂红草盛䒠茸，南湖碧水照芙蓉。朝游暮起金花尽，渐觉罗裳珠露浓。

自惜妍华三五岁，已叹关山千万重。人情一去无还日，欲赠怀芳怨不逢。
三字令 闺怨
丁澎（清代）

风雨里，送残春。暗消魂。琼笺杳，宝钗分。燕来时，花落处，怕思君。

愁如絮，梦如云。正黄昏。金猊炙，玉蟾新。恁良宵，谁更惜，可怜人。
游阳山庵次韵答李大
匡南枝（清代）

曾从春里踏残红，剥啄禅关一笛风。茶味恰添钟梵后，诗情遥在水声中。

百年鹤径老松树，三月莺花古佛宫。剩有苍凉数行字，拟参半偈万缘空。
菩萨蛮（胡教生朝）
韩淲（宋代）

南枝已见春消息。今年为寿方知得。俾尔炽而昌。流霞浮暗香。

蓬壶清浅水。笑指云阶喜。高论有规模。平戎赋两都。
明日复雨凉，再用韵
范成大（宋代）

溅瓦排檐散万丝，颠狂风筱要扶持。
恩深到骨吾能报，急赋新凉第一诗。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其八
刘攽（宋代）

春浓芳菲杂，日夕境气变。望望樯上乌，去去令人羡。
欲雨
彭汝砺（宋代）

雨势将霶霈，风声自啸号。柳眉含绿泪，花脸腻香膏。

厚泽宜苏物，微寒怯减袍。诗成欢不足，终拟醉春醪。
酴醾轩雨中
刘攽（宋代）

积雪犹残雨复新，正朝日晦只逡巡。浮云未省见白日，细草何事知青春。

杖藜苦恨泥污客，解衣生憎寒著人。迁莺来燕势未可，天意靳靳留芳辰。
题树二绝句
木泾（明代）

隔江遥望绿杨斜，联袂女郎歌落花。
风定细声听不见，茜裙红入那人家。
读王摩诘诗爱其散发晚未簪道书行尚把之句因
陆游（宋代）

往岁著朝衫，晨起事如汇。
告归卧孤村，枯淡有余味。
闭门绝外慕，自谓真富贵。
萧然毕吾生，地下亦增气。
里翁恋儿女，小疾辄忧畏。
惟穷可赊死，我在君亦未。
禁林讌会之什
韩丕（宋代）

鳌宫明丽倚春寒，讌会群仙喜纵观。
圣作照临新日月，御书飞纵集龙鸾。
绮谈雅似闻天乐，琼液香胜饮露盘。
坐久杳同玄圃外，吟余飘若碧云端。
演纶视草微才怯，□□□□霈泽宽。
因想胶贤倍知幸，多云遭值太平难。
杂曲歌辞。自君之出矣
李康成（唐代）

自君之出矣，弦吹绝无声。思君如百草，撩乱逐春生。
送容州中丞赴镇
张泌（唐代）

交趾同星坐，龙泉佩斗文。
烧香翠羽帐，看舞郁金裙。
鹢首冲泷浪，犀渠拂岭云。
莫教铜柱北，只说马将军。
岁尽即事三首
方回（元代）

干戈汹涌一年间，酒债何时可尽还。
盗起屡煽邻县火，军兴全赭近城山。
天阴体倦金疮痛，岁俭家寒藿食艰。
最苦梅开厌求索，柴扉草舍不容关。
闻谭侍御子诚述衡岳之胜辄欲游瞩
欧大任（明代）

玉衡开胜域，金策寄灵踪。邓郁何年隐，刘虬几日逢。

霞光飘紫盖，霁色上芙蓉。听得升真诀，松梯九万重。
次韵子文冲雨迓使者，道闻子规
范成大（宋代）

梦魂翾蜨翅，鼻息吼鼍鼓。
唤起治晓装，马嘶童仆语。
汨泥溷凫治，惭愧黄鹄举。
猥吟陬隅池，浪废桔槔圃。
啼鹃撩客心，钩引著何许。
请歌苏仙词，归耕一犁雨。
洞庭入澧江寄巴丘故人
李群玉（唐代）

四月桑半枝，吴蚕初弄丝。江行好风日，燕舞轻波时。

去事旋成梦，来欢难预期。唯凭东流水，日夜寄相思。
禾中留别竹垞先生得五百字
揆叙（清代）

吾兄昔好客，结识俱英贤。就中公最亲，如影依形然。

每因儤直暇，觞咏偕欢妍。门前渌水亭，亭外泊小船。

平池碧藻合，高树红樱悬。仰窥城西山，俯听槛底泉。

有时把彩笔，按谱新词填。或模姜白石，或效张玉田。

有时作八分，鸾凤争翔骞。中郎及丞相，屈强堪比肩。

晨游辔屡并，暮宿床必联。阳乌出复没，顾兔缺再圆。

相将移四序，谓可终百年。百年讵足保，一旦忽弃捐。

伯兮既下世，客散如云烟。公亦厌承明，返棹鸳湖边。

湖宽百余顷，中有蒲与莲。宜晴复宜雨，倒映东南天。

愁来即泛艇，兴到或扣舷。试哦康乐句，空水共澄鲜。

颇谐物外好，永谢区中缘。先生间世才，坟典咸贯穿。

发而为文章，力若横海鳣。上登最高峰，下探不测渊。

宾筵列钟鼎，武库罗戈鋋。自从唐宋后，继震川荆川。

赋诗乃余事，精妙非刻镌。腾轩驾天马，追逐飞空仙。

歌吟穷乃工，著述老愈专。源流考经籍，郑马争后先。

降及有明诗，搜辑一代全。又曾集旧闻，析木穷星躔。

囊中每携此，山川载图编。偶然披卷看，在越如在燕。

刘侗应避席，何况侪辈焉。我生苦失学，丹黄乏磨研。

尘埃困趋走，岁月惊推迁。常思听公语，坐使美疢痊。

前年寓金阊，樽酒虚招延。先生来叩门，剥啄惊昼眠。

旧声尚能识，但益毛发宣。话予幼时事，历历皆眼前。

挥毫书短箑，缀以诗四篇。荧煌灿珠贝，馥郁堆兰荃。

离居几何时，遽若脱矢弦。今年思久聚，别袂翻难牵。

秀州树丛丛，河水鸣溅溅。此时与君别，怅怏心如煎。

乖违知不免，会合期恐愆。江干倘相忆，毋吝鱼书传。
山出云
沈亚之（唐代）

片云朝出岫，孤色迥难亲。盖小辞山早，根轻触石新。

飘扬经绿野，明丽照青春。拂树疑舒叶，临江似结鳞。

从龙方有感，捧日岂无因。看助为霖去，恩沾雨露均。
寿成惠圣慈佑太皇太后合端午帖子
卫泾（宋代）

双人翠艾垂朱户，三角琼糜护箬衣。
闻道内家行乐秘，先将节物奉重闱。
江城子·琉璃滑处玉花飞
李纲（宋代）

琉璃滑处玉花飞。溅珠玑。喷霏微。谁遣银河，一派九天垂。昨夜微虹来涧饮，留不去，许多时。
幽人独坐石嵚崎。赏清奇。濯涟漪。不怕深沈，潭底有蛟螭。澒洞但闻金石奏，猿鸟乐，共忘归。
流水池
陈肃（宋代）

积水环巨石，石面如砥平。当知达者心，来此浮杯觥。

酒中有贤圣，常愿娱闲情。
晚归僦庑
宋祁（宋代）

驱车广陌阴，极望散烦襟。
霞破天逾净，烟生树始深。
掺喧侵暝鼓，练急向寒砧。
却入颜生巷，穷栖似故林。
璩授京兆府参军戏书以示兼呈独孤郎
权德舆（唐代）

见尔府中趋，初官足慰吾。老牛还舐犊，凡鸟亦将雏。

喜至翻成感，痴来或欲殊。因惭玉润客，应笑此非夫。
禊日效兰亭体二首 其二
陈子壮（明代）

芳渚错新藻，惠风睦清讴。汎兹波间羽，两两鯈鳞游。

形神既相属，耳目固难留。悦理自一朝，安复滞织忧。
用程兄韵奉诸公题跋还人
方岳（宋代）

老砚生苔尔许时，谁怜官事落儿痴。
江湖十载春无据，天地一舟归有期。
客有相从蜗壳语，诗来云受鹤山知。
皮毛剥落惟真实，那用诸公绝妙辞。
满江红
卢炳（宋代）

罨画池亭，对十万、盈盈粉面。依翠盖、临风一曲，霓裳舞遍。亭上人如蓬岛客，坐中别有飞琼伴。占世间、风月最清凉，宜开宴。

当盛旦，歌喉啭。齐祝寿，金尊劝。算才华合侍，玉皇香案。处事从来坚特操，立朝更要持公论。使他时、台阁振风声，朝天眷。
恒德斋为开府明良公作 其一 
吴当（元代）

于穆天命，恒久不已。往禅来续，与道为体。
潞河
刘敞（宋代）

饮马长城行且谣，雕鞍金勒映春朝。潞河正月冰都尽，不惜障泥走度桥。
别拟太上皇帝挽歌词六首
范成大（宋代）

大孝天孚佑，精诚敌可摧。
龙輴迁座至，騩驭及泉回。
永佑千章木，慈宁万寿杯。
古今无此事，绝德诏方来。
绿阴
陈著（宋代）

风枝雨叶渐成阴，扫退浮红浪紫尘。
惭我老苍留本色，安排晚景见新春。
蓦溪山（寄宝学）
刘子翬（宋代）

浮烟冷雨，今日还重九。秋去又秋来，但黄花、年年如旧。平台戏马，无处问英雄，茅舍底，竹篱东，伫立时搔首。

客来何有。草草三杯酒。一醉万缘空，莫贪伊、金印如斗。病翁老矣，谁共赋归来，芟垅麦，网溪鱼，未落他人后。
汲县赠同年杨木天
刘青藜（清代）

不上天津旧酒楼，五年常忆董糟丘。竹书冢畔重携手，暮雨啼鹃无限愁。
春日途中五首
项安世（宋代）

一派清江两岸平，湿云将雨暗柴荆。
十年一觉荆州梦，通济江头沌里行。
饮吴之才家
司马光（宋代）

京洛相逢设主人，富家鼎食不如贫。
解衣换酒同为乐，知是交情百倍亲。
重九后一日赋是日即馀余日
林光（明代）

天生两脚踏烟霞，老态从来日日加。不把西风移皂帽，还浇秋酒对黄花。

凉侵院竹知秋老，醉舞莱衣到日斜。四十四年贫是福，眼边儿女莫咨嗟。
庚子端午次潘明举韵二律 其一
叶颙（元代）

世乱飘零席未温，香蒲何暇荐芳尊。伤时倍觉孤难立，访旧空惊半不存。

灿灿火榴明照眼，离离烟草暗销魂。赐衣恩宠承平旧，今日干戈未暇论。
秋夜闻雨三首 其三
朱淑真（宋代）

似篾身材无事瘦，如丝肠肚怎禁愁。鸣窗更听芭蕉雨，一叶中藏万斛愁。
又分咏得春水
夏子麟（清代）

冻解东风气渐温，源泉到处泻潺湲。花田几许供滋润，柳岸千潺仗保存。

南北舍看鸥戏绕，浅深波任鸭轻翻。一池吹绉浑间事，未必干卿莫细论。
梅花绝句五首要明叔仲威同作
赵蕃（宋代）

木犀犹假菊为裳，兰也仍须紫作章。
不似梅花最高洁，温然全是玉之良。
黄澄伯下第以诗来访次韵
陶梦桂（宋代）

平塘水外竹三亩，古木阴中屋数间。
天幸诸贤皆大用，分甘少数比长闲。
百年世事皆前定，一枕清负无后艰。
多谢新诗来慰藉，不堪溢美欲封还。
曾耆英见过题赠六言四首
赵蕃（宋代）

我敬大门名节，绝叹乃孙贱贫。
故知风气犹在，不肯叩户随尘。
春日湖上书事并序
桑正国（宋代）

卮倾好酒逢时盛，早遇春融媚景天。
龟暖戏挨初绿草，燕飞绿拂乍晴烟。
迟迟昼影花篮槛，郁郁香风蝶舞筵。
眉似柳开眸似水，怡情自爱赏湖边。
菩萨蛮·秋闺
徐灿（清代）

西风几弄冰肌彻，玲珑晶枕愁双设。时节是重阳，菊花牵恨长。
鱼书经岁绝，烛泪流残月。梦也不分明，远山云乱横。
送一灵上人归罗浮
程可则（明代）

罗浮仙窟宅，四百玉芙蓉。吾子今归去，栖迟第几峰？

云霞天半落，鸾鹤夜深逢。何日携筇返，同看万壑松。
句
雷周辅（宋代）

路险客须到，山高人尽耕。
题梧竹奇完图
桑悦（明代）

琴瑟未斲先具形，箫管未截终完声。天将碧玉为寸筳，拊击翠完完亦鸣。

分明一部真韶乐，彩凤能招下寥廓。古音不复将何如，请君看此韶乐图。
金陵十二钗正册——李纨
曹雪芹（清代）

桃李春风结子完，到头谁似一盆兰。
如冰水好空相妒，枉与他人作笑谈。
早发周平驿，过清烈祠下
范成大（宋代）

物色近人境，喜欢严晓装。
山月鸡犬声，野风麻麦香。
登岭既开豁，入林更清凉。
三呼独醒士，傥肯酹我觞。
山居岑寂有索草书者漫作二绝 其二
陈㷆（明代）

竹屋草代瓦，决渠泉绕池。客来无所问，取醉更何之。
杨山人韫华书来知陈佐钧病剧寄怀二章 其二
姚燮（清代）

花托修枝叶庇根，迭经摇落事难论。未当衰老拚哀乐，夙有心期系友昆。

云隔山川思易惘，道如名位贱何尊？谁怜佳女栖蓬首，为抚清琴向筚门。
马上
陆游（宋代）

春残马上意伥伥，纵辔微吟过数坊。
绿树成帷连药市，清流如带绕球场。
城荒鼓角增悲壮，苑废云烟尚莽苍。
堪笑年来向诗嬾，还家古锦只空囊。
句
杨处厚（宋代）

回望乡关在何处，更闻杜宇转凝魂。
赋得数蓂（元和中作）
元稹（唐代）

将课司天历，先观近砌蓂.一旬开应月，五日数从星。

桂满丛初合，蟾亏影渐零。辨时长有素，数闰或馀青。

坠叶推前事，新芽察未形。尧年始今岁，方欲瑞千龄。
题安成刘江报德堂白爵图
周必大（宋代）

孝行通穹壤，珍祥应鼓枹。
是家飞白爵，谁子泥青乌。
载酒泛芙蓉溪游富乐伯用再和前韵牵课同作
程公许（宋代）

霸气凄凉忆豫州，薜萝掩映小山幽。
不知几枰误码率，空使英春两泪流。
借问长枪威塞外，何如短棹老沧洲。
临分更隔芙蓉语，投赠惭无玉可舟。
过前冈见毁松有感 其一
赵善括（宋代）

夹道松阴若剪齐，前人种得几多时。曾经行客频相恋，试问乡多总不知。

暗引风声号绿野，密留云影挂苍枝。今人惠物能如否，祇有摧残樵牧儿。
和人二绝 其二
虞俦（宋代）

广文官冷复谁堪，心事无人可共谈。好雨忽来诗兴动，苦无才调却怀惭。
句
曹逢时（宋代）

撩我思家第一篇。
待旦二首 其一
陆游（宋代）

东方星磊磊，西舍鸡喔喔。万虑集五更，吾睡无由著。

世事如饮酒，不献自无酢。开窗起危坐，送月西南落。
桂隐纪咏·松桥
张镃（宋代）

欲向松间去，梅西竹坞穿。
莫言吟兴在，风雪灞桥边。
虾蟆培
苏轼（宋代）

蟆背似覆盂，蟆颐如偃月。
谓是月中蟆，开口吐月液。
根源来甚远，百尺苍崖裂。
当时龙破山，此水随龙出。
入江江水浊，犹作深碧色。
禀受苦洁清，独与凡水隔。
岂惟煮茶好，酿酒应无敌。
晓行
曾丰（宋代）

已离南康县，不知何处村。
荒郊霜洒道，野店犬应门。
市尾人声闹，津头水气昏。
云开双髻出，仿佛月梳痕。
蜃说
林景熙（宋代）

尝读《汉·天文志》，载“海旁蜃气象楼台”，初未之信。

庚寅季春，予避寇海滨。一日饭午，家僮走报怪事，曰：“海中忽涌数山，皆昔未尝有。父老观以为甚异。”予骇而出。会颖川主人走使邀予。既至，相携登聚远楼东望。第见沧溟浩渺中，矗如奇峰，联如叠巘，列如崪岫，隐见不常。移时，城郭台榭，骤变歘起，如众大之区，数十万家，鱼鳞相比，中有浮图老子之宫，三门嵯峨，钟鼓楼翼其左右，檐牙历历，极公输巧不能过。又移时，或立如人，或散若兽，或列若旌旗之饰，瓮盎之器，诡异万千。日近晡，冉冉漫灭。向之有者安在？而海自若也。《笔谈》纪登州“海市”事，往往类此，予因是始信。

噫嘻！秦之阿房，楚之章华，魏之铜雀，陈之临春、结绮，突兀凌云者何限，远去代迁，荡为焦土，化为浮埃，是亦一蜃也。何暇蜃之异哉！
送陈生授经术吴中
王世贞（明代）

知君经术自河汾，坐里谈锋欲吐云。到处虎皮应自彻，不须羔雁诧成群。
水南八景 其五 金嶂晓云
何乔新（明代）

翠岭倚层霄，祥云向晓飘。轻笼琼岛树，润浥玉田苗。

捧日舒华琼，从龙曳绛绡。连蜷时度壑，夭矫或成桥。

黛色晴如滴，风光昼未消。为霖端有望，四海正枯焦。
自诲
白居易（唐代）

乐天乐天，来与汝言。汝宜拳拳，终身行焉。物有万类，

锢人如锁。事有万感，爇人如火。万类递来，锁汝形骸。

使汝未老，形枯如柴。万感递至，火汝心怀。使汝未死，

心化为灰。乐天乐天，可不大哀，汝胡不惩往而念来。

人生百岁七十稀，设使与汝七十期。汝今年已四十四，

却后二十六年能几时。汝不思二十五六年来事，

疾速倏忽如一寐。往日来日皆瞥然，胡为自苦于其间。

乐天乐天，可不大哀。而今而后，汝宜饥而食，渴而饮；

昼而兴，夜而寝；无浪喜，无妄忧；病则卧，死则休。

此中是汝家，此中是汝乡，汝何舍此而去，自取其遑遑。

遑遑兮欲安往哉，乐天乐天归去来。
四叠
刘克庄（宋代）

带雨折来如有恨，被风催去最关情。
面垂玉筯居然白，身著铢衣直是轻。
赠方西樵
王渐逵（明代）

西周圮王迹，吾道嗟沦幽。管晏自成书，桓文复攘脩。

至今功利波，浸润不可收。达士耀以夸，愚者窃其流。

寥寥二千载，世儒事搜求。未探东鲁津，已陟齐晋丘。

迷锢既已深，和扁无良谋。燕石自珍媚，但见识者羞。
梅花集句 其一七八
李龏（金朝）

寒尽梅犹白，春光几处偏。娇莺解言语，不是怨流年。
佳人醉·暮景萧萧雨霁
柳永（宋代）

暮景萧萧雨霁。云淡天高风细。正月华如水。金波银汉，潋滟无际。冷浸书帷梦断，却披衣重起。临轩砌。
素光遥指。因念翠蛾，杳隔音尘何处，相望同千里。尽凝睇。厌厌无寐。渐晓雕阑独倚。
呈赵清江
韩淲（宋代）

曾得清诗和吾句，江山吴楚每相望。垂头白发萧萧短，到眼青春苒苒长。

万里御风游汗漫，一歌此日对沧浪。不须更把论文酒，今是前非枉断肠。
秋园
张耒（宋代）

山蹊久不到，落叶满秋园。
幽草自寒绿，晚花翘碧鲜。
鸡豚放斜日，鸥鹭下遥天。
闾里经过熟，居夷已一年。
赠圭上人
董嗣杲（宋代）

几年参四教，孤影托三衣。
自识閒机了，谁甘苦行归。
秋藤溪水活，雨叶寺墙肥。
觉得真如处，空房不掩扉。
卢师山下过郝景文参政墓
马祖常（元代）

故相声名远，荒阡松柏长。地能终不夜，天暮借飞光。

旧客驱车过，新诗洒泪伤。千年此山下，樵牧禁牛羊。
郊祀纪事十首 其六
周紫芝（宋代）

水晶帘透月翻光，宫漏频传夜未央。帟幄微臣亦何幸，侍祠来宿殿西廊。
清平乐·检校山园书所见
辛弃疾（宋代）

连云松竹，万事从今足。拄杖东家分社肉，白酒床头初熟。
西风家枣山园，儿童偷把长竿。莫遣旁人惊去，老夫静处闲看。
菩萨蛮·吴姬压酒浮红蚁
洪瑹（宋代）

吴姬压酒浮红蚁。少年未饮心先醉。驻马绿阳阴。酒楼三月春。相看成一笑。遗恨知多少。回首欲魂销。长桥连断桥。
梁州
吕履恒（清代）

蜀道天难上，梁州路已遥。岷嶓蟠北戒，江汉导南条。

落日七盘岭，晴天万里桥。独留怀古意，歌哭未能销。
次云岫惠茶
陈著（宋代）

满啜禅林五味茶，清风吹散事如麻。
客中邂逅真奇绝，不比寻常贼破家。
秋色
释文珦（宋代）

西郊金气盛，庶物减华滋。
萚萚丹枫雨，茫茫白草蓑。
炎曦何怪淡，气噎若委迟。
对此凄凉景，能无宋玉悲。
寄贺周子充除左相留正除右相王谦仲除参政
赵蕃（宋代）

淳熙十六年，正月十九日。
雪余雨更作，有客方抱疾。
忽传底处书，昏暮叩蓬荜。
问之何许人，乃是吾家侄。
书中道何为，除目报甲乙。
要令二父知，此意深所悉。
我方盘谷归，讵应闻黜陟。
虽云在田野，又可忘辅弼。
况于乡里贤，与夫旧连率。
及其先友家，投分亦颇密。
恭惟三君子，德盛难具述。
要皆由从官，以至秉政笔。
于今天下事，孰得复孰失。
仰思与夜继，想不遑暇逸。
置邮速传命，颂口当四出。
而我病不能，欲置还未毕。
要歌夔皋诗，称美宁敢溢。
愿观勋业成，公论斯可必。
曾闻鸟鸣春，气应还唧唧。
喜甚屐且折，忧深纬宁恤。
迎亲途中
李若水（宋代）

久伫白云下，兹晨慰所思。
一鞭游宦处，三釜及亲时。
宿雨开蔬甲，薰风卧麦旗。
马头浮喜色，已被鹊先知。
瑞鹤仙 乙卯二月自海上归扬州见新燕赋
庄棫（清代）

燕飞妆懒整。细思量、双栖还让恁稳。屏间翠鬟隐。

问青天碧海，可能相引。花梢弄影。漾愁心、阑干梦醒。

更楼头、杨柳依依，说道好春将尽。

休省风流佳约，似水钿车，杜陵风景。芹泥蹴损。肠断处、更谁领。

早归来帘幕，深深静押，絮语雕梁昼永。怕窗前、又有流莺，向人巧逞。
采蒪曲四首 其二
曹家达（清代）

采蒪不盈筐，有叶无花实。著手便成滑，焉能似胶漆。
饮天庆观即席赋吴体
方回（元代）

寂静日月白云乡，漂摇湖海厖眉郎。
壁间犹见画龙在，柱表不闻归鹤翔。
杯酒新竹与风色，炉熏异花无此香。
索茗浇渴上马去，绿树含雨山苍凉。
题自订年谱后 其四
劳乃宣（清代）

回头往事已成烟，聊记鸿泥旧日缘。自序敢希班马笔，愿随五柳传同传。
秋感四首 其二
刘峻（南北朝）

一径萧然带夕曛，小圆秋老叶纷纷。牛衣陋巷寻常见，凤管觚纷杳不闻。

剩有悲歌生远籁，漫将白眼看浮云。闲行忽念黄花晚，浊酒寒村夜未醺。
题妙觉寺
朱利宾（宋代）

有官增吏役，无事爱僧家。不惮山头路，来煎饭后茶。

钟鱼虽阒寂，松竹自交加。扫榻须盘薄，吾生会有涯。
西园十咏·流杯亭
吴中复（宋代）

结客乘公暇，流觞逐浩歌。
乱峰晴倒影，曲水宛回波。
小海逢元巳，兰亭记永和。
西州行乐事，应比晋贤多。
观承光殿玉瓮再作歌
乾隆（清代）

元史世祖至元间，初成渎山大玉海，
敕置广寒碧殿中，逮今五玉有余载。
青绿间以黑白章，云涛水物相低昂，
五山之珍伴御榻，从臣献寿欢无央。
监院道房曾几历，仍列承光似还璧，
相望琼岛咫尺近，岂必铜仙独泪滴。
和阗玉瓮昨琢成，质文较此都倍赢，
周监在殷殷监夏，一经数典惕予情。
偈一百二十首 其一○七
释怀深（宋代）

火焰时时转法轮，广长舌相耀乾坤。衲僧不会转身句，烁破娘生旧面门。
题陶渊明画
孙承恩（明代）

白日识归心，凉风吹葛巾。世行元嘉历，身是义熙民。

望里停云赋，门前送酒人。绿杨深匝户，别是一家春。
卜算子·修练不须忙
王哲（金朝）

修练不须忙，自有人来遇。已与白云结伴俦，常作词和赋。静里转恬然，欢喜回花觑。一个青童立面前，捧出长生簿。
己己岁夏旱大热睡起偶成
曾几（宋代）

年年暑去皆有期，今年暑去何迟迟。
不知摇败几团扇，得到西风吹面时。
游罗浮四首 其三
刘存业（明代）

仙家遥在白云隈，更把登高一步催。龙护锡潭春雨沫，草深丹灶旧时灰。

行依石洞寻旧屋，坐汲山泉当酒杯。磨取丹崖记时月，他年应说我曾来。
新月
曹希蕴（宋代）

禁鼓初闻第一敲，乍看新月出林梢。
谁家宝鉴新磨出，匣小参差盖不交。
辩士
贾岛（唐代）

辩士多毁訾，不闻谈己非。猛虎恣杀暴，未尝啮妻儿。

此理天所感，所感当问谁。求食饲雏禽，吐出美言词。

善哉君子人，扬光掩瑕玼.
送友人归夷门
罗隐（唐代）

二年流落大梁城，每送君归即有情。别路算来成底事，

旧游言著似前生。苑荒懒认词人会，门在空怜烈士名。

至竟男儿分应定，不须惆怅谷中莺。
题庾楼呈唐守立夫
王十朋（宋代）

遥望香炉气欲烟，坐观湓浦浪舂天。山川满目古今迹，云水千帆名利船。

万点白鸥家浩渺，一声赤壁酹婵娟。诗篇细读张耘叟，倚遍阑干思黯然。
寄日新并柬苏庭藻时在秀州
周孚（宋代）

漕河千里流，十日可往返。风帆昼夜至，子独音问罕。

平生锥画昼，落纸龙蛇满。不应孟公豪，直作叔夜懒。

岂云附炎热，正恐厌衰散。交游半鬼箓，老病仅馀喘。

久为后辈玩，智与发俱短。徵书子勿怪，炙手借馀暖。

向时苏季子，坚操石可转。迩来亦效颦，烦子更推挽。

并将百篇诗，慰此昏病眼。
瑞州道中还临
钟允谦（明代）

垂杨绿处见残梅，桃李纷纷照眼来。驿路风尘虚岁月，春山花鸟负尊罍。

道情孰与溪云定，世事应如塞马回。揽辔郊原多胜概，不妨吟咏一徘徊。
送侯寺丞知巩县
梅尧臣（宋代）

伊洛合河流，正临归巩路。
崖壁人畏崩，芹泥岸长固。
山回邑郭见，马入云烟暮。
宰兹虽所淹，况与乡党附。
卷珠帘
陆茜（清代）

依旧闲庭依旧雨。翠冷红销，花事全无据。凄绝青青芳草路。

东风吹起漫天絮。

万种春愁无著处。春已将归，愁也应该去。侬替春愁春不语。

一般都是无情绪。
盐街坊
释崇岳（宋代）

红炉鼓浪瞥然间，突出银山照胆寒。
便是马师胡乱后，要须不被舌头瞒。
今岁中秋无月闰八月十五日夜月色明甚二首 其一
周紫芝（宋代）

月欲离沧海，云犹暗夕楼。天教双病眼，重看后中秋。

玉色依然在，霜华只自羞。一杯遥酹汝，容易莫西流。
齐天乐 升平嘉宴记恩
严绳孙（清代）

春来罢习昆明战，甲兵洱海初洗。翠叠尧蓂，青眠汉柳，鱼钥千门宵启。

炉薰鹊尾。袅火凤流苏，烛龙垂地。梦入钧天，始知身是玉皇吏。

宸游此时最喜。敕云韶屡舞，鹤羽交醉。百和香浓，三光酒满，拜手逡巡还起。

升平乐事。许殿上赓歌，柏梁新制。带月归迟，六街平似水。
复用前韵呈黄教授
曾丰（宋代）

程子轲而下，韩公汉以还。
彼非孤所上，人莫夺其间。
死后虚名满，生前实效悭。
始吾谋向背，其决不胜艰。
新制冰纱梅花帐张孟奇题额多丽词赋以戏之
邓云霄（明代）

帐底梅花度暗香，炎天霜雪午生凉。初唏短发风敲竹，半卷疏帘月到床。

度岭寄来人更远，罗浮归去梦偏长。清斋已比寒梅瘦，怪尔新词恼太常。
句
范纯僖（宋代）

洞庭春暖浮仙鹢，桂岭花飞拥侯旌。
游陶仙观林公辨诗
任希夷（宋代）

偶来殊恨酒尊空，只有青山对秃翁。
细把故人诗卷读，却疑谈笑在闽中。
与客啜茶戏成
释德洪（宋代）

道人要我煮温山，似识相如病里颜。金鼎浪翻螃蟹眼，玉瓯绞刷鹧鸪斑。

津津白乳冲眉上，拂拂清风产腋间。唤起晴窗春书梦，绝怜佳味少人攀。
寄湘乡令乡世贤
杨时（宋代）

身游羿彀偶相逢，安得初终若駏蛩。
道学未容窥阃奥，吏师应駏叩邻封。
萧条此意君谁问，落拓微官我更慵。
卢白回旋真戏事，傍观无用气填胸。
游玉隆宫四
曹勋（宋代）

至日西山道路长，逍遥暂喜息奔忙。
无人共饮山村酒，只对清虚一炷香。
和族叔祖古风
张守（宋代）

去年谢病辞黄屋，夜夜乡心梦相续。今年罢郡理菟裘，喜在家相厕兰玉。

阿翁年德冠吾宗，时亲典刑听约束。怀奇终待玉三献，世路不堪珠九曲。

爱酒惟忧北海空，居贫不作扬雄逐。如何蔬粝肯淹留，不为盘餐为宗族。

忘怀一醉见天真，穷达宁烦詹尹卜。归作长歌写悲壮，千载骚人可奴仆。

客星在天翁莫愁，赫赫太阳升若木。
长短句四时问四首 其四
赵友直（宋代）

试问冬满面，朔风何猎猎。雪里梅花度暗香，骚人颇有诗相狎。
桂花
刘克庄（宋代）

生得粟来大，妆成蜡样黄。
落金遮蚁穴，酿蜜满蜂房。
月下高低影，风前远近蚝。
夜深清到骨，幽梦绕胡床。
次韵子瞻和渊明饮酒二十首
苏辙（宋代）

春旱麦半死，夏雨欣及时。
出郊视禾田，父老有好辞。
秋阴结愁霖，似欲直败兹。
冥冥人天际，影响良不疑。
精诚发中禁，愍默非有欺。
鸡号日东出，乃令民信之。
晚春宿僧院
刘沧（唐代）

萧寺春风正落花，淹留数宿惠休家。碧空云尽磬声远，

清夜月高窗影斜。白日闲吟为道侣，青山遥指是生涯。

微微一点寒灯在，乡梦不成闻曙鸦。
潘丞孩子
皎然（唐代）

爱子性情奇，初生玉树枝。人曾天上见，名向月中知。

我识婴儿意，何须待佩觿。
九锁山十咏
王易简（唐代）

凤兮尔何来，翽翽鸣高岗。
山风度玉箫，竹实丰餱粮。
至今嶙峋石，如作毛羽翔。
深溪阻造极，悬磴聊褰裳。
踟蹰不忍下，树杪青天长。
鉴园遣兴集句·其一
奕訢（清代）

积感深于海，抛杯泻玉缸。
山公能饮酒，谢守但临窗。
星转银河夕，风欹翠竹矼。
未霜荷已败，溪鸟不成双。
运司园亭十咏 其八 茅庵
章楶（宋代）

竹间构圆庵，所向自潇洒。珍禽弄巧舌，宛是居山野。

默坐见真心，万缘尽虚假。勿陋寻尺地，兹焉息意马。
秋后从北涧遥望南山 其二
李予望（清代）

芒履经秋不暂间，溪南遥望翠微间。晚峰偏自宜斜日，青紫横分一面山。
和新葺南园
苏过（宋代）

道眼年来等色空，块苏不羡化人宫。敢嫌仲蔚蓬蒿陋，久悟邯人梦幻中。

瓮牖绳枢知达观，兔葵燕麦任春风。箕山咫尺行当隐，巢许高踪蹑二公。
秋衣闻雨晨兴偶书
贺铸（宋代）

故国心驰北，扁舟计漫东。
寒生一夜雨，病涉两秋风。
落泊篱根叶，幽忧屋角虫。
何情悲节物，聊自况衰翁。
送郑端州
刘克庄（宋代）

想入漳潮境，牙旗夹路红。
帝方忧瘴俗，君可惠清风。
海有沉珠户，岩无斩砚工。
它年循吏传，要杂古人中。
题招隐寺
刘禹锡（唐代）

隐士遗尘在，高僧精舍开。地形临渚断，江势触山回。

楚野花多思，南禽声例哀。殷勤最高顶，闲即望乡来。
酹江月
吴琚（宋代）

玉虹遥挂，望青山隐隐，一眉如抹。忽觉天风吹海立，好似春霆初发。白马凌空，琼鳌驾水，日夜朝天阙。飞龙舞凤，郁葱环拱吴越。

此景天下应无，东南形胜，伟观真奇绝。好是吴儿飞彩帜，蹴起一江秋雪。黄屋天临，水犀云拥，看击中流楫。晚来波静，海门飞上明月。
偈颂一百零三首 其八十一
释月涧（宋代）

谁驾烛龙，赫日当空。山河大地通身汗出，草木昆虫无处潜踪。

昨夜三更，拄杖子蓦然𨁝跳。触著帝释鼻孔，雨似盆倾。

是汝诸人半醒半困，犹在梦中，喜喜欢欢是老农。
山居杂诗九十首
曹勋（宋代）

除地台山麓，稍葺五亩宅。
松竹互偃亚，云山若阡陌。
子舍念我老，文余躬干役。
欣欣归来乐，乐岂一朝夕。
友人所居竹冈以关名之
曹勋（宋代）

晓驱羸马踏尘埃，喜见前关亦快哉。
几启双扉迎晓日，未妨斜快掩苍苔。
声摇沙寨中无比，翠销城埤寒未开。
趁得鸡鸣也须度，弃繻不是俗人来。
和述志
韦骧（宋代）

振职提三尺，潜心醉六经。高材难浅度，岂止狱平亭。
雨泊江岸登天门绝顶
王鸣盛（清代）

我从南楚浮归{舟卬}，中流浩荡乘长风。布帆高挂似飞鸟，飘翩直指天门东。

插江翠壁相对出，遥见突兀青濛濛。削成疑是巨灵掌，移置定出夸娥功。

须臾云起飞雨集，白头怒浪掀孤篷。舟师相呼入浦溆，系缆急傍菰芦丛。

兴来便携九节杖，思纵远目开心胸。潺潺绝涧蹋乱石，层层仄磴攀枯松。

振衣千仞发长啸，惊起雕鹘盘高空。崚嶒两崖势忽断，岷涛万里流当中。

始知楚关此天险，屹立一锁洪波冲。是时阴霞散晚霁，江光隐见磨青铜。

欲从牛渚呼谪仙，更向青山怀谢公。东望石头互亏蔽，迢迢天阙排巃嵷。

兴亡六代付逝水，人寰刺促悲安穷。终当挹取玉浆饮，上吸倒影骑飞龙。
咏赵雪林灯带
文嘉（明代）

细剪冰纨叠浪轻，萦丝缭绕雪英英。霜凝云母瑶花乱，水浸玻璃玉片平。

白燕舞风怜缟袂，素娥乘月抚银筝。瑶台此夜真如到，不向龙宫梦水晶。
蝶恋花（听周生鼓琵琶）
毛滂（宋代）

闻说君家传窈窕。秀色天真，更夺丹青妙。细意端相都总好。春愁春媚生颦笑。

琼玉胸前金凤小。那得殷勤，细托琵琶道。十二峰云遮醉倒。华灯翠帐花相照。
鹧鸪天
赵善括（宋代）

雨沐芙蓉秋意清。可人风月满江城。怜风爱月方留恋，对月临风又送行。

人渐远，酒须倾。只凭一醉遣多情。重来休厌刘郎老，明月清风有素盟。
临安邸中即事且谢诚斋惠诗十二首
袁说友（宋代）

急雨斜风一夜狂，客衾愁枕五更长。
问君个里情怀恶，不听鹃啼也断肠。
伤丁元珍学士
刘攽（宋代）

休沐非连骑，投沙迫去身。似鸮忧鵩鸟，比鹤望乡人。

梦与江湖隔，情存翰墨新。定交相得晚，抚事亦酸辛。
香潭八首
许月卿（宋代）

殷勤教我琵琶篇，年友胸中炯炯然。
公瑾风流酹江月，孔明礼乐中兴年。
君臣可谓逢千载，南北须教总一天。
水调歌中休惜别，月明千里共婵娟。
猎户叹
赵文（宋代）

江南冬前虫未蛰，猎师篝火熏穴急。
山中玉面何处藏，供奉期程如束湿。
茅檐十日无炊米，蓬鬓鹑衣瘠如鬼。
但教得狸何顾尔，易牙奉君尚烹子。
游㠁山二首 其二
朱器封（明代）

灵峰七十二，一一相为通。峰下结竹龙，云中响楠虫。

相接梁柱飞，各显班倕工。触首入云清，下界犹丹空。

木难饰阶砌，璠玙雕房栊。阿阁栖凤凰，仙阙标芙蓉。

金蕙落萧萧，石梁翼飞虹。珍木集丹地，扶疏罗修桐。

修桐碧玉柯，春阳发萌茸。紫茎光陆离，绿叶纷青葱。

爱此饮飧食，驻颜游无穷。
观邵不疑学士所藏名书古画
梅尧臣（宋代）

野性好书画，无力能自致。
每遇高趣人，常许出以视。
邵侯多奇玩，留我特开笥。
首观阮与杜，驴上瞑目醉。
韩干貌四马，临流解鞍辔。
花骢照夜白，正侧各畜意。
系衣穿裤靴，坐立皆厩吏。
精神宛如生，于腮复穿鼻。
梅鸡徐熙画，竹间寒雀睡。
逸少自写真，对镜绝相类。
数本失姓名，古胡并老骥。
山水树石硬，荆关艺能至。
巨然李成者，落笔愈奇异。
人物张僧繇，虽传恐非是。
其余又莫究，模拾似未备。
周秦已来书，行草楷篆隶。
声名旧烜赫，一一果可喜。
邵侯爱我曹，咸使纸尾记。
况侯有古学，小字刻珉翠。
各赠墨本归，怀宝谁肯忌。
壬戌重九同人小饮钗鼎吟馆二首 其一
曹俊（清代）

杏花消息客吟秋，折得归来当酒筹。赏菊持螯添韵事，关心春意闹枝头。
建溪青玉峡云际寺
释文珦（宋代）

飞瀑挂晴霓，山门对小溪。
晓行青玉峡，时听白猿啼。
野竹樊蕉径，修桐间茗畦。
傥容分席地，便此卜幽栖。
石峡山茶盛开
方逢辰（宋代）

冰崖赤骨物俱老，火树生阳我不孤。
铁叶几经寒暑战，丹心不为雪霜枯。
托根峡里老居士，加号花中烈丈夫。
颜色不淫枝干古，洛阳牡药只为奴。
重游全福留题罗宏信手种柏 其二
王安中（宋代）

漏月节风一箭长，万牛无力挽苍苍。直应刺着天公眼，却遣雷霆下取将。
赵提举求作字余辞以不能工仍作诗谢之
家铉翁（宋代）

少年振臂入场屋，寸晷谩书夸拙速。
中年收敛归法度，不能为颜仅为谷。
晚岁颇为忧患困，弱腕不禁事物逐。
要之作字非所长，空腔仅存十年读。
有客来从析津头，翰墨多藏玉韫匵。
从我乞书戏我耳，为君小试知君蹙。
长笺净练雪不如，墙角鼠芒嗟已秃。
此邦椽笔广文翁，何用更向寒汀索野鹜。
仙迹岩
李左史（宋代）

当时天姥立溪边，石上遗踪见宛然。
笑杀茂陵缑氏迹，只凭方士口中传。
金明池 金陵怀古
魏允楠（明代）

燕子矶边，凤凰山上，又是狂风骤雨。金砌玉阶何处问，尽燕麦兔葵满路。

问秦淮、桂楫兰桡，却只是、衰草垂垂将暮。叹绛阙蛛萦，纱窗尘渍，一片晚鸦来去。

想王谢风流何处？便紫燕黄莺，一时无主。看当日、词臣狎客，空剩得、白杨黄土。

最伤心、景物三春，教苑里蛙声、公私相诉。但渡口寒烟，亭中皓月，兀自依依芳树。
捕蝗－刺长吏也
白居易（唐代）

捕蝗捕蝗谁家子，天热日长饥欲死。兴元兵后伤阴阳，

和气蛊蠹化为蝗。始自两河及三辅，荐食如蚕飞似雨。

雨飞蚕食千里间，不见青苗空赤土。河南长吏言忧农，

课人昼夜捕蝗虫。是时粟斗钱三百，蝗虫之价与粟同。

捕蝗捕蝗竟何利，徒使饥人重劳费。一虫虽死百虫来，

岂将人力定天灾。我闻古之良吏有善政，以政驱蝗蝗出境。

又闻贞观之初道欲昌，文皇仰天吞一蝗。

一人有庆兆民赖，是岁虽蝗不为害。
莲池望月
庞鸿书（清代）

娑罗散影自茏葱，水月相涵妙谛通。世界冰壶归眼底，禅机明镜在胸中。

八功德本无泥滓，七宝装宁待斫砻。好与老僧同领略，澄潭证取万缘空。
曹仁宪谨荣寿
张达邦（清代）

廉明勤恕，士女感恩施。廉明勤恕，士女感恩施。年高德劭，三畏四知。

惟怀公义，不顾己私。弹琴俗化，解网心慈。歌以颂之，士女感恩施。
钓船归·绿净春深好染衣
贺铸（宋代）

绿净春深好染衣，际柴扉。溶溶漾漾白鸥飞。两忘机。
南去北来徒自老，故人稀。夕阳长送钓船归。鳜鱼肥。
谢人贺生子
卓田（宋代）

古云锦被无儿息，此语从来太没情。
熊梦方惭徒吉叶，弧门尚冀或成功。
拙躯增累何须庆，寒舍添丁未是荣。
不意谦光如此厚，彩笺一幅瑞华盈。
上陆盐生辰五首
黄公度（宋代）

可但人间五福全，飘飘真是地行仙。
摩娑铜狄成追忆，游戏尘寰五百年。
元宵同张钦夫邵怀英分韵得红旗字 其二
张孝祥（宋代）

邵子坐学官，今日有诏追。道山萃竹帛，武库森戈旗。

文武要两有，腐儒不足为。明年燕端门，举酒还相思。
怀同小野
释行海（宋代）

秋雨秋风落叶频，江湖谁念寂寥身。
雁行自向东南去，太白山中有故人。
十二声诗 其五 茶声
成鹫（清代）

几欲清烦虑，闻薰便爽然。圆音知活火，微响辨新泉。

想到希声处，消归七椀边。邻翁听总彻，宁待隙风传。
石川行寄赠张子
孙承恩（明代）

天下之水莫不行地中，千流万派纷相从。是谁凿破云根与山派，疏涤洪源流荡潏。

横波扬流自演迤，雪激云奔湛清泚。陵谷寻常有变迁，此川从来无转徙。

十里十折千盘涡，两崖壁峭青铜磨。滔滔似是出水窟，浩浩遂欲浮银河。

银河迢迢贝宫阙，波涛惨澹鱼龙穴。时闻仙侣采灵芝，亦有幽人钓明月。

幽人选胜谁所居，张子结屋川之隅。仰止宣尼喻道体，閒思曾点咏风雩。

忆昔乘时曾致身，银花带绾垂朝绅。碧山悠悠恒入梦，野鹤矫矫终难驯。

一朝回首动归兴，脱屣功名远尘径。石室重开云雾深，风林再扫莓苔静。

暂向明时作隐沦，旧时鱼鸟还相亲。玄真岂屑钓饵设，季鹰原不为思莼。

浮名何如一杯酒，封侯不博诗千首。博望乘槎去已遥，平子思玄赋当就。

石川子，石川有子今不孤。水石发秀润，风烟自朝晡，四时佳趣无时无。

嗟嗟石川之川讵惟此，汩地滔天靡终止。龙升云从捲取兹川水，沛作甘霖遍遐迩。
探春令
蒋捷（宋代）

玉窗蝇字记春寒，满茸丝红处。画翠鸳、双展金蜩翅。未抵我、愁红腻。

芳心一点天涯去。絮濛濛遮住。旧对花、弹阮纤琼指。为粉靥、空弹泪。
老屋
宋庠（宋代）

老屋共栖迟，穷年吊影悲。
宵床牛误鬬，书壁鼠无仪。
窗北那成隐，家东益自嗤。
因声谢巢燕，京洛足华榱。
入山遇雨宿开先寺二首
王阮（宋代）

摆落尘埃步入山，与僧相对浃旬间。
鹤林却笑题诗客，只得浮生半日闲。
太清乐 其六
赵佶（宋代）

元景岩峦耸太空，彭彭仙室在霞中。九灵变化俄离合，羽驾飘飖不可穷。
绿窗诗十八首 其九
孙蕙兰（元代）

绿窗寂寞掩残春，绣得罗衣懒上身。昨日翠帷新病起，满帘飞絮正愁人。
送澧州王伯颜治中公昔征蛮有功
成廷圭（元代）

南荒万里握戎机，共诧君侯奏凯归。出界旧传铜作柱，过家新凯锦为衣。

梯航入贡鲸波远，溪洞消兵羽檄稀。今日中原方用武，岂无卿相布天威。
六合霪潦弥望从江家渡买舟至滁
游朴（明代）

六合茫茫水满天，江家渡觅泛湖船。千畦原隰扬帆过，万柳东西倚棹穿。

行客翻愁歌瓠子，阳侯何意变桑田。滁阳西涧溟濛里，野渡无人自古怜。
伤桑
梅尧臣（宋代）

柔条初变绿，春野忽飞霜。
田妇搔蓬首，冰蚕绝茧肠。
名翬依麦雊，戴胜绕枝翔。
不见罗敷骑，金钩自挂墙。
胡已茂端明 其二
张守（宋代）

道德文恭并，才猷修简亲。中庸汉伯始，清献晋平春。

望袭高华胄，身终侍从臣。不谐三老约，华屋穗帷新。
游天竺赠同年
王十朋（宋代）

雅会清时不易逢，吾侪今日此游从。逼人英气湖光莹，照眼恩袍草色浓。

文盛一时俱俊杰，名先千佛愧疏庸。致身许国宜相勉，莫学平津但取容。
游石鼓寺
李新（宋代）

石鼓寂不振，金声无处求。
层岩参雾树，乱玉响冰沟。
破屐前无齿，孤城远见楼。
山僧痴问客，阿汝谓汤休。
代弟茝咏梅画十景·雪里
陈著（宋代）

天花包尽世閒羞，也到孤山老树头。
寄语东风为吹拂，本来面目自风流。
和邢惇夫秋怀十首
黄庭坚（宋代）

残暑已俶装，好风方来归。
未能疏团扇，且复制秋衣。
高蝉遂如许，长吟送落晖。
相戒趣女功，莎虫能表微。
禅人并化主写真求赞 其五十二
释正觉（宋代）

发白寒山有雪，眼深秋井澄波。混沌凿那亡大道，昆崙源自发长河。

一笑十方三世事，不妨随处萨婆诃。山高早雪，水深先秋。

功勋极处退一步，黑白前时赢一筹。相随来也还知否，南北东西得自由。
请代
陈杰（宋代）

郡小凋残最，兵余旱疫仍。
不能无狱讼，但见可哀矜。
卿自别利器，吾犹冶乱绳。
新林有孳尾，珍重莫呼鹰。
洛中初冬拜表有怀上京故人
刘禹锡（唐代）

凤楼南面控三条，拜表郎官早渡桥。清洛晓光铺碧簟，

上阳霜叶剪红绡。省门簪组初成列，云路鸳鸾想退朝。

寄谢殷勤九天侣，抢榆水击各逍遥。
夹道冈
梅尧臣（宋代）

舟脱鹅㿉浅，兵牵雁脚齐。兼沙水黄浊，穿垄岸高低。

瘦土黄姜石，枯株长树鸡。薄言归向晚，路入赤云西。
挽郑广安
阳枋（宋代）

壮节从丁卯，奇功岁转新。有征皆鼓勇，无战不鏖尘。

棠国香凝月，榆关梦熟春。吁嗟河北地，今日尚终臣。
宿金河戍
张震（宋代）

朝发铁麟驿，夕宿金河戍。奔波急王程，一日千里路。

但见容鬓改，不知岁华暮。悠悠沙漠行，王事弥多故。
句 其九
朱服（宋代）

西清迩英阁，密勿侍经筵。昼漏逾三鼓，宸居近玉砖。

多闻资学殖，清问发真筌。
声声慢 闻乘上吹螺
屈大均（明代）

东西雁翅，两作飞楼，江间一片沉浮。四角呜呜，螺声飒起高秋。

沉凉尉佗台上，恨边声，飞满炎州。风吞吐，尽秦关汉塞，处处含愁。

绝对似金笳催泪，与明妃、诸曲哀怨同流。未曙频吹，匆匆人马难留。

无边战魂惊起，逐行营、朝暮啾啾。那管得，一军中、人尽白头。
南昌学宫摹刻汉石经残字歌
吴照（清代）

一字石经邕所作，表里隶书光太学。兰台私文志本污，鸿都鸟篆才原薄。

熹平立后兵火余，贞观收藏半刓剥。遗字流传拓本稀，虬甲凤毛与麟角。

徒传八石洪相摹，千九百字蓬莱阁。昆山秀水互有考，视宋较远尤残落。

后生无从见典型，圣言同异滋穿凿。北平夫子今翁公，日抱群经事商榷。

汉笺唐疏精髓搜，仓沮史籀偏旁索。遗经三段刻丁酉，一笑蓬莱有宿约。

聚于所好物必归，金匮本藏得参酌。字体破缺云雾遮，碑形高广丈尺度。

宦贯犹堪证鲁毛，射聘依稀未斑驳。公羊隐四字十八，鄱阳所缺非参错。

归于一是众论排，诗歌文笔两超卓。公时校士吾西江，命工磨石去硗确。

腕力所到蛟螭蟠，议郎精彩犹腾烁。六百七十有五字，点画天然谢雕琢。

镌成移置嵌宫墙，多士先瞻气欢跃。公与西江旧结缘，卅载文风戒卑弱。

重将典故续蓬莱，快竦精神峙匡岳。深檐盖护永不刊，诸生雒诵勤薰濯。
春晓
释古易（明代）

松花深闭户，山色销寒烟。无事惟甘拙，何心学懒禅。

雨馀芳草梦，月落子规天。堪愧龙钟叟，春来多晏眠。
徐惟得冲漠斋又题八绝 其八 偃息居
胡应麟（明代）

水击天飞快羽翰，巢林聊借一枝安。参差已熟邯郸道，枕上从他万劫残。
千秋岁
高伯达（宋代）

影摇波动。晓日浮华栋。庆麟绂，征兰梦。绿擎龟叶小，红拂莲腮重。帘幕外，半天仙驭来飞鞚。

两两骖鸾凤。□鹤窣珠衣纵。香雾散，祥云拥。口传金母信，酒为麻姑送。休惜醉，与君更下蟠桃种。
宫词 其一○○
张公庠（宋代）

朝退人归亚禁扃，金吾收仗暂纵横。诸郎入省鸣驺闹，低帽扬鞭一字行。
题大隐庵开士殊无别远翠楼
张昱（元代）

坐来未觉西山远，紫翠千重隔画阑。此地岂容携酒到，任谁只许捲帘看。

佛炉香共朝云散，客椀茶分雪乳寒。一自得陪清论后，此心不用倩师安。
八景胜概 其一 华柱丹光
方凤（宋代）

何年撑空荒，截置珊瑚树。长日灿朝霞，芙蕖挹新露。
岁暮杂感荆州 其四
龙燮（清代）

不必论奇节，虚名亦弁髦。风流三语掾，贵势五陵豪。

抗疏还谁三，求衣祗独劳。子云终寂寂，未拟广《离骚》。
偈颂一百零九首
释可湘（宋代）

心王宁，六国清。
百川潮落，四海浪平。
其如轇轕情尘，当遵古佛制，
若也沉昏道眼，还待腊八冰。
心王辽邈，孰睹其形。
记得柏岩问洞山，观察使姓什么，
不委他姓。名什么，
不委他名。殆传尊贵语，
举目隔神京。相留过夏，
曲徇人情。往往都来欠一程。
别紫云
陈维崧（清代）

二度牵衣送我行，《并州》才唱泪纵横。生憎一片江南月，不是离筵不肯明。
题营丘山房
周浈（明代）

周室疏封后，齐疆启国初。
流风看后裔，形胜想遗墟。
水合如分鲁，山回似入徐。
路疑登载处，溪拟钓璜余。
红树临关近，青芜际海疏。
征贤方奏颂，何暇赋闲居。
忆舍弟
方一夔（宋代）

衰世门户单，惟有子与我。手足共一身，右短固不可。

投老得寡妻，谁谓此计左。鸱枭覆尔巢，骨肉翻成祸。

知几苦不早，渐理归舟柁。县官不可入，有理子亦颇。

自怜羽翼低，尺书忽远堕。两年食奔走，老蚕自缠裹。

相救在急难，宁能久安坐。玄精有可倚，矧此乃么么。
铁门关二首
陈诚（明代）

山形南北路东西，峭壁穷崖斧截齐。
天地无心生险要，君王有德浑华夷。
野人击柝惊秋鹘，关更开门听晓鸡。
往古来今知几度，荒城空白锁寒溪。

有客西游绝域还，星轺晓度铁门关。
杀风解冻添新水，朔雪开晴露旧山。
行李萧条心自得，梅花寒落腊初残。
临时一盏除年酒，村市沽来醉亦难。
颇爱
赵崇鉘（宋代）

颇爱乐天齐物我，梦随吟赏洛中桥。
桃花细马载杨柳，半面春潮红未消。
山中雪后颇有春意
张嵲（宋代）

山明雪犹积，林白梅已绽。
冻泉时断续，晴云既流烂。
山空樵者归，树响游蜂散。
愁同平子多，游比相如倦。
晞发近阳阿，长歌何时旦。
拟寒山自述 其一
释咸静（宋代）

多见拟寒山，不然拟拾得。冲天各有志，拟彼复何益。

居山山色翠，临水水声长。风华与雪月，时处自歌扬。
卖花声 秋分后，桂花海棠俱开，燕犹未去，戏作
顾贞立（清代）

丝雨海棠黏。欲语还含。青苔小石叠层岚。露叶如啼花似笑，无限娇憨。

梁燕恋江南。桂子银蟾。依回斜拂水晶帘。为爱秋香浑忘却，杏苑春酣。
昌化朱浪潘子云汉臣季子也汉臣即物故持其季
曹彦约（宋代）

朱浪山春啼杜鹃，溪南溪北刺舠船。
人生几度年三十，世路重逢事百千。
客已倦游今老矣，君须揖别故凄然。
从容有问居闲意，为说湖庄水一川。
冬夜怀曾君季孙何君有大
邓雅（元代）

良夜霜气肃，繁星丽高天。微风响残叶，徙倚临前轩。

时物有荣悴，容华非昔年。人生会能几，忆别心烦悁。
北固山
蔡肇（宋代）

一径杉松驻晚烟，渐看台影入云间。
江拖缟带萦危堞，地注青云出远山。
当日英雄无复见，此时箫鼓有谁閒。
我来应被藤萝笑，尘满衣冠盍厚颜。
九日奉寄严大夫
杜甫（唐代）

九日应愁思，经时冒险艰。不眠持汉节，何路出巴山。

小驿香醪嫩，重岩细菊斑。遥知簇鞍马，回首白云间。
答人惠四明山蕉叶扇
张咏（宋代）

团团休复颂齐纨，蕉叶精新举世傅。
更爱四明来处异，可量三伏用时便。
已无酷暑侵肌骨，肯放青蝇触几筵。
因藉仁风慰黎庶，宁知不及古人贤。
答左虞都尉
曹昌先（明代）

披褐裹连城，谁怜后世名。艰难谙物态，老大减才情。

我既宁为我，卿还自用卿。家邻东海上，不负鲁先生。
题梅坛毛庆甫云悦楼二首
萧泰来（宋代）

一收二百里间云，诗几琴窗总向君。
独乐何如同乐好，阑子欠著老夫分。
悼亡
孟郊（唐代）

山头明月夜增辉，增辉不照重泉下。泉下双龙无再期，

金蚕玉泉空销化。朝云暮雨成古墟，萧萧野竹风吹亚。
秋日郊居
曾几（宋代）

眼前百种并愁予，风日凄凄野外居。
落雁沙边水清浅，蜕蝉枝上叶萧疏。
一身病著残光景，尽室贫依古屋庐。
物色情怀两岭寂，更无人问客何如。
孟夏廿一东作秩然
程珌（宋代）

不见东耕四十年，兹晨蓑笠去翩翩。
从今数过三蓂朔，史笔当年大有篇。
瑯琊山中废寺
戴复古（宋代）

欲访山中寺，沿堤石甃长。
宝坊兵后废，御帖窑中藏。
故址生秋草，寒窗带夕阳。
孤僧出迎客，满口话凄凉。
黄州使君朝议惠公挽词
孙觌（宋代）

墨榜书名万口传，著鞭争看祖生先。一挥礼乐三千字，独擅文章二百年。

晚得朱轮今老矣，生存华屋尚依然。故交掩袂追畴昔，一剑空留宰树边。
无尽见和复次其韵五首 其一
释德洪（宋代）

谩说毗耶问疾风，主宾信手画虚空。争如快活月洲老，万事收藏一笑中。
雨後田间杂纪五首
杨万里（宋代）

晴路无泥亦未埃，野云尽薄不全开。
满山都是长松树，无数杨花何处来。
满江红 题把酒问月
倪谦（明代）

灵籁无諠，良夜永、冰轮初上。秋如许、金风荐爽，素波清泳。

白玉台高天咫尺，褰裳览眺吟怀畅。便浩歌、把酒问嫦娥，遥相向。

如汉水，葡萄酿。似鲸吸，江湖量。乾坤两白眼，任渠豪放。

想是长庚来采石，金銮乍别青藜杖。待更阑、抱阮好归休，林鸡唱。
为樵
林藻（唐代）

致政惭轻举，为樵亦易穷。文章还古道，礼数逐秋风。

独鹤千松下，万航一水中。最怜当路草，衰败与人同。
于公参政旧居
蔡戡（宋代）

勇退方名大丈夫，中兴人物更谁如。传家不独青毡在，况有南阳旧隐庐。
官舍阻雨十日涌出闷成五绝呈徐判部
刘过（宋代）

世间别有人才在，台阁招徕恐未多。
半老江湖半岩穴，为公一赋草庐歌。
踏莎偶成三首
舒岳祥（宋代）

玉宇浮丛雁，黄槐带化蝉。
青山一长啸，白日关欹眠。
机断虫虚织，囊空藓叠钱。
去年真可怕，戎马暗山川。
壬申除夕
陈曾寿（清代）

去年荒海层楼夜，危苦心情黯向晨。坐送流光一弹指，事违初意几由旬。

迎春爆竹除宵禁，破萼唐花逼岁新。冷暖分明今昔异，就中知味定谁真。
明冰篇
富嘉谟（唐代）

北陆苍茫河海凝，南山阑干昼夜冰，素彩峨峨明月升。

深山穷谷不自见，安知采斫备嘉荐，阴房涸沍掩寒扇。

阳春二月朝始暾，春光潭沱度千门，明冰时出御至尊。

彤庭赫赫九仪备，腰玉煌煌千官事，明冰毕赋周在位。

忆昨沙漠寒风涨，昆仑长河冰始壮，漫汗崚嶒积亭障。

嗈嗈鸣雁江上来，禁苑池台冰复开，摇青涵绿映楼台。

豳歌七月王风始，凿冰藏用昭物轨，四时不忒千万祀。
为女宝荪作楷
曾广钧（清代）

四龄小女学牵裾，玉雪聪明花不如。弄笔偷描元旦字，发蒙试读旁行书。

残形利屣吾无取，隆准珠衡寿有馀。王母看渠作儿戏，任牵竹马引鸠车。
春日书怀寄朐山孙明府
李中（五代）

一作边城客，闲门两度春。莺花深院雨，书剑满床尘。

紫阁期终负，青云道未伸。犹怜陶靖节，诗酒每相亲。
送梁言配
陈恭尹（清代）

言乘青雀舫，又别白头亲。不尽天涯路，有方游子身。

东渐逾揭岭，西笑指咸秦。正尔梅花节，风霜亦慰人。
杂咏一百首·华佗
刘克庄（宋代）

古来神异少，天下妄庸多。
文帝能全意，曹瞒竟杀佗。
中岩留别余方池草池兄弟
杨慎（明代）

又别中岩二十春，禅枝忍草几昏晨。三生水月淹留地，万里江山感慨身。

楚泽羁累吟北渚，谢家兄弟饯南津。酣杯且喜朱颜在，览镜休惊白发新。
知休堂
张宁（明代）

世路终无尽，浮生总未然。蚤停登峻马，急系下滩船。

富贵閒方了，功名退始全。中山千日酒，不及醒时眠。
送王子文宰昭武 其五
真德秀（宋代）

平时州县间，上下意苦异。善书肘或掣，有志奚由遂。

子今得所从，展布有馀地。两贤更勠力，万物应吐气。

相期召杜功，奕奕照采世。不须岘首碑，自有樵川志。
拟孟东野
晓青（清代）

露寒月色苦，夜静秋声急。客子隐不眠，中心万端集。

饥乌亦知啼，枯鱼亦知泣。今古无真情，黄金铸颜色。
简潘义荣
郑刚中（宋代）

高槐记得绿阴垂，见公承诏趋丹墀。今兹疏梅弄香粉，公坐鲠切还栖迟。

甘辞软暖定速售，此独难使壮者为。苦言瞑眩上所急，出林之木风摧之。

嗟吁世路每如此，我常感激横涕洟。贾生妙论逮伊管，绛灌之属犹可移。

长孺忠言岂真戆，其如御史能饰非。到头至始天所惜，未肯容易登皋夔。

且今投置在闲散，药伤补败终见思。公还故乡扫一室，古书名画四壁围。

宾客相过具杯酒，一笑万事荣辱齐。虽然公岂忘世者，终念后稷由己饥。

吾皇尝胆愈思治，宣室赐对行可期。当有今时张万福，欢呼再拜迎公归。
咏漱泉
陶益（明代）

涧谷泠泠溜石音，濠梁披豁越层阴。祇馀晒发閒无奈，更挹山瓢一洗心。
和王主簿
陈宓（宋代）

为问西来何处船，风餐霜宿更安眠。
残灯一点明于月，只傍前洲白鹭边。
盘古深潭
王家彦（明代）

曲径孤村古庙残，下临潭水拥湍澜。涛惊不见鼋鼍窟，崖峭那湍鸂鵣滩。

漠漠断碑横草底，苍苍老树入云端。烟波日暮渔人去，明月一湾万丈寒。
敬赞月林观禅师
陈贵谦（宋代）

与师曾结宿生因，一笑吴门二十春。
再见已忘标月指，无言可赞法王身。
寿范漕
吴泳（宋代）

粲粲桐花昨夜风，吹香还到鹿园中。
前生出处黄山谷，后代风流范蜀公。
洒落一襟涵霁月，精神满面贯晴虹。
直须整顿坤维了，归侍祥云一朵红。
暮热游荷池上五首
杨万里（宋代）

空中斗起朵云头，旋旋开来旋旋收。
初作蒙松松树子，忽成髣佛柳花球。
念奴娇 松针
钱湘（清代）

凉霄月影，照碧纱窗外，刺来欲逗。冬心深护寒风里，正是缝裳时候。

云软铺绡，雪深卷絮，乞与苍髯瘦。针神谁擅，天衣无缝能就。

却怪春色年年，名园桃李，毕竟谁工绣。偏是翠钗甘寂寞，依旧空空妙手。

制芰成衣，纫兰为佩，或是同心友。离离山上，绿苗新吐还又。
汝南江邻几云鄎南并淮浮光山有张隐枯种松桧
梅尧臣（宋代）

峨峨淮山上，中有隐者栖。
不知松桧下，但见虎豹蹊。
人群固已远，樵客入犹迷。
且奉子兰养，应无抱玉啼。
麻田异麻源，石路春无泥。
高士不近俗，更在西岭。
石泉饮自足，深壑无人跻。
不学淮南王，安问犬与鸡。
二人逍遥性，所乐唯杖蔾。
复有来慕邻，他年宁答嵇。
愿君且勉职，圣世未易暌。
左传引逸诗
佚名（先秦）

翘翘车乘。
招我以弓。

岂不欲往。
畏我友朋。

我无所监。
夏后及商。

用乱之故。
民卒流亡。

俟河之清。
人寿几何。

兆云询多。
职竞作罗。

虽有丝麻。
无弃管蒯。

虽有姬姜。
无弃蕉萃。

凡百君子。
莫不代匮。

周道挺挺。
我心扃扃。

讲事不令。
集人来定。

礼义不愆。
何恤于人言。

淑慎尔止。
无载尔伪。
子耕录寄老圃赋及千秋观诸诗寄谢
赵蕃（宋代）

歆向当年苦持难，少卿为有广之风。
求君政合形骸外，笑我犹拘意匠中。
远寄一朝成暴富，深藏没世免终穷。
客来剩喜夸张事，何幸交游得是公。
留别龟山白禅老兼简杨居士介
贺铸（宋代）

汴尾望龟山，人烟了可数。
长淮断日风，浩若千里阻。
舟无百石断，两腋忧双橹。
鷁首荡颓波，中流几翔舞。
维梢迫曛暮，坎坎禅林鼓。
曳锡辱来过，依然识眉宇。
青荧灯火畔，再得亲软语。
多慙晚闻道，忠义夙自许。
刚肠愤激际，赤手搏豺虎。
过壮缠百痾，余生托儿乳。
羸躯假缓死，岂复胜冠组。
会约子云孙，西岩两庵主。
复刘古狂
薛侃（明代）

诸子明大意，圣门贵日新。后儒事佔毕，考释徒伤神。

至道元非穷，闻识良有垠。所以君子学，战战还兢兢。

捕猫精内守，抱鸡神外冥。本植枝繁硕，源深流自澄。

愧我仳离久，日暮还家庭。拈此端的语，殷勤寄高明。
克澎湖
施世纶（清代）

独承恩遇出征东，仰藉天威远建功。带甲横波摧窟宅，悬兵渡海列艨艟。

烟消烽火千帆月，浪捲旌旗万里风。生夺湖山三十六，将军仍是旧英雄。
再次前韵唁南湖放莺燕
项安世（宋代）

谁向南湖赋白头，西风团扇有新愁。
归巢海燕无多日，出谷暖莺何处游。
文杏梁边泥尚湿，绿杨堤畔水长流。
有情莫扫园中路，舞影歌尘处处留。
白鸥
王安石（宋代）

江鸥好羽毛，玉雪无尘垢。
灭没波浪间，生涯亦何有。
雄雌屡惊矫，机弋常纷纠。
顾我独无心，相随如得友。
飘然纷华地，此物乖隔久。
白发望东南，春江绿如酒。
宫词八首次契公远正字韵 其一
乃贤（元代）

广寒宫殿近瑶池，千树长杨绿影齐。报道夜来新雨过，御沟春水已平堤。
赋得秋河曙耿耿
陈润（唐代）

晚望秋高夜，微明欲曙河。桥成鹊已去，机罢女应过。

月上殊开练，云行类动波。寻源不可到，耿耿复如何。
病来
陆游（宋代）

抱疴虽可验，应接每安徐。正使须弹塞，宁当快扫除。

寡言方祸始，省事养灾馀。一饱吾何欠，香粳荐美蔬。
鹊桥仙（同舍郎载酒见过，醉后作）
曾觌（宋代）

菊花小摘，西风斜照，帘影轻笼暝色。玉尊侧倒莫辞空，□满座、宾朋弁侧。

乡邦万里，北来年少，几个如今在得。扶头一任且留连，叹人世、光阴半百。
联芳词三首 其一 品令
王行（元代）

飞琼环佩。立缥缈、香云影里。冰丝萦蹙霞绡帔。瑶阶玉砌，雪月看初霁。

不待夭妍相妩媚。任天然丰致。绰约仙姿真绝世。

众芳无地。先得春风意。
九日有感再书
方回（元代）

荒山过雨薄寒新，洗尽西风扇底尘。
萍梗江湖今故国，干戈天地几遗民。
向来佳节都如梦，不谓衰年剩此身。
草草儿曹一杯酒，谁欤可与话酸辛。
闻蝉
宋褧（元代）

昨日流莺今日蝉，无端世故苦相煎。长安多少封侯骨，雨打风吹过少年。
立春大雪邀刘圭甫诸兄游天湖
朱熹（宋代）

同云被四野，寒气惨悲凉。回风一以定，密雪来飘扬。

时当冬候穷，开岁五日彊。蓬巷无与适，陟此琼台冈。

宾友既追随，儿童亦携将。攀跻得冢顶，徙倚聊彷徨。

俯视千里空，仰看万鹤翔。远迷乱峰翠，近失平林苍。

偃薄莹神骨，咀咽清肝肠。朗咏招隐作，悲吟黄竹章。

古人不可见，来者谁能量。且复记兹日，他年亦难忘。